El servici de Bus a la Platja de Paterna aconsegueix la seua xifra rècord amb més de 7.000 viatgers en 2 mesos
14/09/2015

# El servici de Bus a la Platja de Paterna aconsegueix la seua xifra rècord amb més de 7.000 viatgers en 2 mesos

[![El servici de Bus a la Platja de Paterna aconsegueix la seua xifra rècord amb més de 7.000 viatgers en 2 mesos](/images/noticias/2015/09/Bus-Playa.jpg)](/images/noticias/2015/09/Bus-Playa.jpg)

14.09.2015

Més de 7.000 veïns de Paterna han disfrutat este estiu del servici d’autobús a la platja que l’Ajuntament de Paterna ha oferit durant els mesos de juliol i agost, una reeixida ruta que enguany ha aconseguit la seua xifra rècord de passatgers al passar dels 2.394 viatgers registrats en 2013 i els 4.324 de 2014 als 7.232 d’este 2015.

La decisió de l’alcalde Juan Antonio Sagredo tot just prendre possessió del càrrec d’avançar este servici del 15 de juliol, com estava previst, a l’1 de juliol ha permés que 1.624 persones hagen pogut utilitzar este autobús per a desplaçar-se fins a Port Saplaya i ha servit per a millorar el servici de transport públic que s’ofereix als paterners i paterneres.

La mitjana diària de veïns que han recorregut a este autobús és de 168 persones, sent els dijous el dia de major afluència de viatgers i la setmana del 3 al 7 d’agost, amb un total de 1.175 passatgers.

“L’elevat nombre de veïns que ha recorregut enguany a l’autobús municipal per a anar a la platja demostra la utilitat, la practicitat i la qualitat d’este servici municipal”, ha assegurat Sagredo alhora que ha indicat que “l’any que ve es valorarà la conveniència de seguir ampliant-lo per a adaptar-lo a les necessitats de mobilitat dels paterners i paterneres”.

El “Bus a la Platja” és un servici que es va posar en marxa l’estiu de 2013 i que, des de llavors, no ha parat d’incrementar en nombre d’usuaris fins a aconseguir la xifra de rècord de viatgers registrada enguany. Este 2015, des de l’1 de juliol fins al 28 d’agost, tots aquells paterners i paterneres que han volgut desplaçar-se fins a la platja han pogut fer-ho utilitzant este mitjà de transport que compta amb una desena de parades repartides per Santa Rita, el carrer Major, la contornada de l’Ajuntament i Campament.

El servici començava cada dia lectiu a les 09:30 des de l’entrada a Paterna per la Font del Gerro i tenia com última eixida les 18:45 hores, cobria quatre rutes al llarg del dia amb una duració de 20 minuts per trajecte aproximadament. Els autobusos de tornada des de PortSaplaya a Paterna estaven disponibles des de les 10:02 hores fins a les 19:15 hores.